Hou valk-oog op wild, vra polisie ná 11de stroping | Netwerk24
Deur Cara-Lee Dorfling 27 Julie 2018 23:50
Die Oos-Kaapse polisie het 'n beroep op reservaat-eienaars gedoen om hul wild, asook die mees afgeleë dele van hul reservaat gereeld onder oë te hou, nadat nóg 'n renoster in die provinsie gestroop is.
Die karkas van 'n driejarige swartrenosterbul is Donderdag in die Great Fish-natuurreservaat, sowat 80 km van Grahamstad, aangetref.
Kol. Sibongile Soci, die provinsiale polisiewoordvoerder, sê die stropingsvoorval is Donderdagmiddag aangemeld. Die voorlopige ondersoek dui egter daarop dat die renosterkarkas sowat drie dae oud is.
Die renoster is geskiet en albei sy horings is afgekap, sê Soci.
'n Foto van 'nrenoster wat vroeër vanjaar in die Oos-Kaap op 'n wildreservaat naby die Groot Visrivier geskiet en onthoring is. Foto: ARGIEF
Dit is die derde renoster wat vandeesmaand in die Oos-Kaap deur stropers vir hul horings doodgemaak is.
'n Witrenosterkoei en -kalf se karkasse is op 7 Julie in die Shamwari-wildreservaat deur veldwagters aangetref.
Dié wildreservaat is ongeveer 150 km van die Great Fish-reservaat geleë.
Beide die koei en kalf is met swaarkalibervuurwapens geskiet en hul horings is verwyder. Hul karkasse is in 'n afgeleë gebied in die reservaat naby Alicedale aangetref.
Lt.genl. Liziwe Ntshinga, die Oos-Kaapse polisiekommissaris, het Vrydag 'n beroep op alle eienaars van reservate gedoen om hul wild te monitor.
"Selfs die mees afgeleë en verlate dele van die reservaat moet gereeld besoek word."
Sy sê die polisie het Donderdag die toneel in die Great Fish-reservaat besoek en volg tans leidrade op om die stropers op te spoor.
Altesaam 11 renosters is tot dusver vanjaar in die Oos-Kaap doodgemaak en onthoring, terwyl twee renosters deur stropers gewond is.